กองบิน 2 ลพบุรี

กองบิน 2  เป็นหน่วยงานในสังกัดกองทัพอากาศไทย มีหน้าที่เตรียมการ และปฏิบัติการใช้กำลังทางอากาศ ตามที่กองทัพอากาศกำหนด โดยมีเป้าหมายในการพัฒนาหน่วยเป็น "กองบินเฮลิคอปเตอร์ชั้นนำในภูมิภาค" ปัจจุบันมีที่ตั้งหน่วยอยู่ใน ฐานบินโคกกะเทียม ตำบลเขาพระงาม อำเภอเมืองลพบุรี จังหวัดลพบุรี
ประวัติ.
กองบิน 2 มีจุดเริ่มต้นเมื่อวันที่ 16 ธันวาคม พ.ศ. 2462 กองทัพบกได้มีคำสั่งทหารบกที่ 178/20698 ให้จัดตั้ง กองบินใหญ่ทหารบกที่ 2 ณ ฐานทัพอากาศดอนเมือง มีที่ตั้ง ณ โรงเก็บเครื่องบินหมายเลข 4 (ปัจจุบันเป็นที่ตั้งของการท่าอากาศยานแห่งประเทศไทย) ภายใต้การบังคับการของ ร้อยเอก เหม ยศธร ประกอบด้วยเครื่องบินทิ้งระเบิดแบบที่ 1 เบรเกต์ แบบปีก 2 ชั้น จำนวน 5 เครื่อง และเครื่องบินขับไล่แบบที่ 2 นิเออร์ปอตเดอลาจ จำนวน 4 เครื่อง มีกำลังพลประกอบด้วย นายทหารชั้นสัญญาบัตรจำนวน 5 นาย นายทหารชั้นประทวนจำนวน 5 นาย และพลทหารจำนวน 2 นาย การเปลี่ยนแปลงแรกเกิดขึ้นเมื่อปี พ.ศ. 2465 กองบินใหญ่ทหารบกที่ 2 ได้เปลี่ยนชื่อเป็น กองบินใหญ่ที่ 2 พร้อมทั้งก่อตั้งฝูงบินที่ 10 จากนั้นในปี พ.ศ. 2468 ได้ย้ายที่ทำการจากเดิมไปยังโรงเก็บเครื่องบินใหม่ทางฝั่งตะวันออก (ปัจจุบันเป็นที่ตั้งของกองบิน 6)
ในปี พ.ศ. 2469 กองบินใหญ่ที่ 2 ได้เปลี่ยนชื่อเป็น กองบินน้อยที่ 1 ของกองบินใหญ่ที่ 2 ภายในประกอบไปด้วยฝูงบินที่ 11 และฝูงบินที่ 12 จากนั้นในวันที่ 12 ตุลาคม พ.ศ. 2474 พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และสมเด็จพระบรมราชินี ได้เสด็จพระราชดำเนินกลับจากต่างประเทศ กองบินน้อยที่ 1 ของกองบินใหญ่ที่ 2 ได้รับการสั่งการจากกรมท่าอากาศยานให้ส่งเครื่องบินเบรเกต์จำนวน 3 เครื่องบินไปต้อนรับเสด็จในพื้นที่จังหวัดสมุทรปราการ และบินชลอเรือพระที่นั่งเข้ามายังท่าราชวรดิฐ
ในปี พ.ศ. 2476 มีคำสั่งให้เปลี่ยนแปลงชื่อหน่วยจาก กองบินน้อยที่ 1 ของกองบินใหญ่ที่ 2 เปลี่ยนเป็น กองบินน้อยที่ 2 ประกอบด้วยหน่วยภายในได้แก่ ฝูงบินที่ 1, ฝูงบินที่ 2 และฝูงบินที่ 3 และในวันที่ 9 เมษายน พ.ศ. 2480 กรมทหารอากาศได้รับการยกฐานะขึ้นเป็น กองทัพอากาศ และให้กองบินน้อยที่ 2 ขึ้นตรงต่อกองทัพอากาศ
จากดอนเมืองสู่โคกกะเทียม.
ต่อมาในปี พ.ศ. 2481 จอมพล ป.พิบูลสงคราม รัฐมนตรีว่าการกระทรวงกลาโหม และ พลอากาศโท มุนี มหาสันทนะ เวชยันตรังสฤษฏ์ ผู้บัญชาการทหารอากาศ ได้เห็นความจำเป็นในอนาคต จึงได้สร้างสถานที่ทำการให้กับกองบินน้อยที่ 2 แห่งใหม่ ณ ตำบลเขาพระงาม อำเภอเมืองลพบุรี จังหวัดลพบุรี และได้สั่งให้ย้ายกองบินน้อยที่ 2 จากฐานทัพอากาศดอนเมืองมาที่ตั้งใหม่เสร็จในปลายปีเดียวกัน
ประเทศไทยได้ประกาศสงครามกับอินโดจีนของฝรั่งเศสเมื่อวันที่ 13 พฤษจิกายน พ.ศ. 2483 ทำให้กองบินน้อยที่ 2 ได้ส่งอากาศยานเข้าร่วมในกรณีพิพาทอินโดจีนในพื้นที่ภาคเหนือและภาคตะวันออกของประเทศ
ในปี พ.ศ. 2489 ประเทศไทยประกาศยกเลิกสงครามกับสัมพันธมิตร และถือว่าการประกาศสงครามเป็นโมฆะ ทำให้เศรษฐกิจตกต่ำ ส่งผลให้กองพลน้อยที่ 2 ถูกปรับลดขนาดลง และย้ายกำลังพลบางส่วนไปยังกองบินลำเลียง (กองบิน 6 ในปัจจุบัน) หลังจากสภาพเศรษฐกิจเริ่มดีขึ้น กองทัพอากาศได้อนุมัติให้กองบินน้อยที่ 2 สร้างทางวิ่งขึ้นใหม่ ทิศทาง 16/34 พื้นผิวหินราดลูกรังบดทับแน่น ความกว้าง 40 เมตร ความยาว 1,200 เมตร
จากนั้นในปี พ.ศ. 2496 กองบินน้อยที่ 2 ได้สร้างโรงเรียนประชาบาล กองบินโคกกะเทียมขึ้น เพื่ออำนวยความสะดวกให้บุตรหลานข้าราชการได้รับการศึกษาเล่าเรียนใกล้บ้าน ไม่ต้องเดินทางไกลไปโรงเรียนในตัวเมืองจังหวัดลพบุรี
ในวันที่ 10 ธันวาคม พ.ศ. 2506 กองบินน้อยที่ 2 ได้ถูกเปลี่ยนชื่อเป็นชื่อในปัจจุบัน คือ กองบิน 2 และได้รับการบรรจุฝูงบินสนามขึ้นอีก 3 ฝูงบิน คือ ฝูงบินผสม 221 ฐานบินเชียงใหม่, ฝูงบินผสม 222 ฐานบินอุบลราชธานี และฝูงบินผสม 223 ฐานบินอุดรธานี ส่วนที่ตั้ง ณ กองบิน 2 จังหวัดลพบุรี คือ ฝูงบินผสม 224
เมื่อวันที่ 1 ตุลาคม พ.ศ. 2520 กองทัพอากาศได้ยกฐานะฝูงบินผสม 3 ฝูงบินที่ขึ้นตรงกับกองบิน 2 เป็นกองบินใหม่ ได้แก่ ฝูงบินผสม 221 เป็น กองบิน 41 เชียงใหม่, ฝูงบินผสม 222 เป็น กองบิน 21 อุบลราชธานี และ ฝูงบินผสม 223 เป็น กองบิน 23 อุดรธานี โดยแบ่งอัตราจากกองบิน 2 ไปจัดตั้งกองบินใหม่ และกองบิน 2 ได้รับการบรรจุฝูงบิน 3 ฝูงบิน คือ ฝูงบิน 201, ฝูงบิน 202 และ ฝูงบิน 203
และมีฝูงบินอิสระปฏิบัติราชการสนามชายแดนอีก 2 ฝูงบิน คือ ฝูงบิน 206 วัฒนานคร และ ฝูงบิน 207 จังหวัดตราดกองบิน 2 กองพลบินที่ 1 กองบัญชาการยุทธทางอากาศได้ถือเอา วันที่ 16 ธันวาคม ของทุกปีเป็นวันคล้ายวันสถาปนากองบิน 2 จนถึงทุกวันนี้
การจัดหน่วย.
กองบิน 2 แบ่งส่วนการบริหารราชการภายใน ดังนี้
ภารกิจ.
กองบิน 2 มีภารกิจในการเตรียมการปฏิบัติการใช้กำลังทางอากาศ ตามที่กองทัพอากาศกำหนด โดยมีอากาศยานหลักคือเฮลิคอปเตอร์ในการปฏิบัติการ